VENDIM

Nr. 827, datë 28.12.2023
PËR DEKLARIMIN SI PASURI KULTURORE E PALUAJTSHME “QENDËR HISTORIKE” TË NJË ZONE NË QYTETIN-MUZE TË BERATIT, PËRCAKTIMIN E ZONËS MBROJTËSE TË SAJ DHE MIRATIMIN E PLANIT PËR RUAJTJEN, MBROJTJEN DHE ADMINISTRIMIN E SAJ
Në mbështetje të nenit 100 të Kushtetutës dhe të nenit 9, pika 3, shkronjat “a” e “ç”, të ligjit nr. 27/2018, “Për trashëgiminë kulturore dhe muzetë”, me propozimin e ministrit të Kulturës, Këshilli i Ministrave
VENDOSI:
1. Deklarimin si pasuri kulturore e paluajtshme “Qendër historike” të një zone në qytetin-muze të Beratit, sipas koordinatave dhe hartave të zonifikimit në Kornizën Referuese Gjeodezike Shqiptare (në vijim, KRGJSH), që i bashkëlidhet këtij vendimi.

2. Përcaktimin e zonës mbrojtëse të “Qendrës historike” të një zone në qytetin-muze të Beratit, sipas koordinatave dhe hartave të zonifikimit në KRGJSH, që i bashkëlidhet këtij vendimi.

3. Miratimin e planit për ruajtjen, mbrojtjen dhe administrimin e këtyre zonave, sipas tekstit që i bashkëlidhet këtij vendimi.

4. Vendimi nr. 767, datë 12.11.2014, i Këshillit të Ministrave, “Për shpalljen ‘Qendër historike’ të një zone në qytetin-muze të Beratit dhe miratimin e rregullores ‘Për mbrojtjen, konservimin e integruar, administrimin e ‘Qendrës historike’ dhe zonës së mbrojtur të qytetit të Beratit’”, shfuqizohet. 
5. Ngarkohet Autoriteti Shtetëror për Informacionin Gjeohapësinor të publikojë hartën e “Qendrës historike” të një zone në qytetin-muze të Beratit dhe të zonës mbrojtëse të saj në Gjeoportalin Kombëtar.

6. Ngarkohen Ministria e Kulturës, Ministria e Infrastrukturës dhe Energjisë dhe Bashkia Berat për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
PLANI PËR RUAJTJEN, MBROJTJEN DHE ADMINISTRIMIN E “QENDRËS HISTORIKE” TË NJË ZONE TË QYTETIT-MUZE TË BERATIT DHE TË ZONËS MBROJTËSE TË SAJ
Neni 1

Qëllimi dhe objektivat

Ky plan përcakton rregullat, procedurat, autoritetet shtetërore përgjegjëse për ruajtjen, mbrojtjen dhe administrimin e “Qendrës historike” dhe të zonës mbrojtëse të qytetit-muze të Beratit, si dhe përcaktimin e kufijve të tyre. 

Neni 2

Objekti

Objekt i këtij plani: 

1. është administrimi i “Qendrës historike” dhe i zonës mbrojtëse të qytetit-muze të Beratit sipas hartës së zonifikimit, që i bashkëngjitet këtij plani si pjesë integrale e saj;
2. është mbrojtja, konservimi dhe restaurimi i vlerave historiko-kulturore të “Qendrës historike” të qytetit-muze të Beratit;
3. janë mënyrat e bashkëpunimit me njësitë e vetëqeverisjes vendore të qytetit të Beratit për administrimin, mbrojtjen dhe restaurimin e vlerave të trashëgimisë kulturore të “Qendrës historike” të qytetit-muze të Beratit.

Neni 3

Hapësira urbane në mbrojtje

1. Hapësira urbane në mbrojtje e qytetit të Beratit përbëhet nga: 

a) qendra historike;

b) zona mbrojtëse.

2. Brenda zonave të përcaktuara në pikën 1, të këtij neni, përfshihen ansamble arkitektonike-urbane, monumente kulture të kategorisë I dhe monumente kulture të kategorisë II, zona të gjelbra, sheshe dhe objekte pa status.

3. Plani i përgjithshëm vendor i qytetit të Beratit duhet të marrë parasysh kufijtë dhe kriteret e mbrojtjes së “Qendrës historike” dhe të zonës mbrojtëse.

4. Organet e njësive të vetëqeverisjes vendore, në bashkëpunim me institucionet shtetërore të specializuara, sigurojnë ruajtjen dhe mbrojtjen e “Qendrës historike”, zonës mbrojtëse përreth saj, si dhe të monumenteve të kulturës brenda kësaj hapësire.

Neni 4

“Qendra historike” dhe kufijtë e saj

1. “Qendra historike” është pjesa me vlera urbanistiko-arkitektonike e qytetit të Beratit. Ajo ruan gjini të ndryshme ndërtimore të periudhave prej shekullit IV p.e.s. dhe deri më sot, në shkallë të ndryshme autenticiteti. Këto ndërtime janë të lidhura me mjedisin tradicional, i cili është pjesë e “Qendrës historike”. 

2. “Qendra historike” përmbledh brenda kufijve të saj: lagjen “Kala”, lagjen “Mangalem”, lagjen “Goricë”, si dhe Qendrën Mesjetare Islamike.

3. Kufijtë e “Qendrës historike” janë kufijtë e shpallur “Pasuri botërore” dhe paraqiten sipas koordinatave e hartave të zonifikimit, në KRGJSH, pjesë përbërëse e këtij plani.
Neni 5

Zona mbrojtëse e “Qendrës historike” dhe kufijtë e saj

1. Zona mbrojtëse shtrihet përreth “Qendrës historike”. Ajo me vlerën e saj historiko-kulturore, plotëson edhe pasuron vlerat e “Qendrës historike”.

2. Zona mbrojtëse ruhet në përbërësit urbanistikë, arkitekturorë dhe mjedisorë.

3. Kufijtë e zonës mbrojtëse janë kufijtë e shpallur “Pasuri botërore”. 

4. Zona mbrojtëse, për veçoritë e ndryshme që ka në të gjithë hapësirën e saj, ndahet në katër nënzona (sipas hartës bashkëngjitur), si më poshtë:
a) Nënzona I (veriperëndimore);

b) Nënzona II (jugore);

c) Nënzona III (lindore fushore);

ç) Nënzona IV (lindore kodrinore).

5. Kufijtë e zonës mbrojtëse paraqiten sipas koordinatave dhe hartave të zonifikimit në KRGJSH, pjesë përbërëse e këtij plani.
Neni 6
 Ndërhyrjet e lejuara në “Qendrën historike”

1. Ndërhyrjet në “Qendrën historike” kanë si qëllim ruajtjen dhe mbrojtjen e vlerave të trashëgimisë kulturore, historike, urbanistike, arkitektonike të qytetit të Beratit.

2. Në “Qendrën historike” nuk lejohen ndërtimet e reja. 

3. Me qëllim ruajtjen e vlerave urbanistiko-arkitekturore të “Qendrës historike”, brenda kësaj zone lejohen vetëm këto ndërhyrje:

a) Ndërhyrje sistematike konservuese, restauruese dhe të mirëmbajtjes, sipas parimeve të konservimit të integruar;

b) Ruajtja dhe përfshirja e vlerave mjedisore, duke mbajtur të pandryshuar konfiguracionin e truallit dhe llojshmërinë e drurëve dhe të bimësisë tradicionale (kur drurët përbëjnë rrezik shembjeje ose janë bartës të sëmundjeve specifike, si dhe për çdo rast tjetër të ngjashëm, organet përgjegjëse vendosin asgjësimin, heqjen, asimilimin e tij). Lidhur me konfigurimin e truallit, ruhet gjendja e status quo për aq kohë sa nuk veprojnë forca madhore apo dukuri të tipit shembje, shkarje etj.;
c) Konservimi i rrënojave të ndërtimeve me konture të qarta murature, në hapësirën e “Qendrës historike”, për të penguar degradimin e mëtejshëm të tyre. Kur rrënojat ruhen në lartësi mbi 3 m dhe cenojnë dukshëm njësinë e ansambleve, brenda të cilëve përfshihen, mund të kryhet rikonstruksioni në të njëjtin volum, mbi strukturën ekzistuese (mureve perimetralë) bazuar në dokumentacionin e qartë fotografik, grafik, mbështetur në tipologjinë, trajtimin arkitektonik dhe teknikën tradicionale në pjesët e dukshme;

ç) Rikonstruksione/rindërtime të ndërtesave mbi strukturat ekzistuese, sipas formulimit kompozicional dhe arkitektonik origjinal, duke u bazuar në materiale arkivore dhe fotografike pa cenuar vlerat e nëntokës.

4. Objektet pa status brenda ansambleve arkitektonike të “Qendrës historike”, ndërtuar në vitet 1950–1990, të cilat, me volumet dhe formulimin e tyre arkitektonik, dëmtojnë vlerat dhe unitetin kompozicional të “Qendrës historike”, nëpërmjet studimesh rehabilitimi, mund të parashikohen të përshtaten në harmoni me ansamblin arkitektonik, ku bëjnë pjesë.

5. Ndalohen ndërtimet e reja në “Qendrën historike”, me përjashtim të rikonstruksionit të rrjetit inxhinierik nëntokësor dhe rikonstruksioneve të përmendura në këtë nen.

Neni 7

Ndërhyrjet e lejuara në zonën mbrojtëse të “Qendrës historike”

1. Nënzonat brenda zonës mbrojtëse u nënshtrohen masave të ndryshme mbrojtëse specifike për secilën prej tyre, duke u bazuar në karakteristikat përkatëse:
a) Zona I (veriperëndimore)

Në këtë zonë nuk lejohen ndërtimet e reja, pasi ndërtimi në këtë zonë mund të shkaktojë një dëmtim të pamjes së të gjithë kompleksit të “Qendrës historike”. Në këtë zonë kryhen studime për rregullimin e zonës së gjelbër dhe përmirësimin e imazhit të zonës.

b) Zona II (jugore) 

Në këtë zonë ruhen vlerat mjedisore dhe arkeologjike, duke mbajtur të pandryshuar konfiguracionin e truallit dhe llojshmërinë e drurëve e bimësisë tradicionale. Në këtë zonë nuk lejohet asnjë ndërtimi i ri. 

c) Zona III (lindore fushore)

i. Ndërhyrjet e lejuara në këtë zonë janë, si më poshtë vijon: 

- Ruajtja e hapësirave të gjelbra ekzistuese, si dhe e raportit ekzistues, sipërfaqe e ndërtuar dhe zonë e gjelbër, e cila lejon fushëpamjen e “Qendrës historike” nga qyteti;

- Ndërtesat që kanë statusin “Monument kulture” brenda kësaj zone u nënshtrohen vetëm ndërhyrjeve konservuese restauruese;

- Në këtë zonë mund të bëhen ndërtime të reja ose rikonstruksione të ndërtesave ekzistuese.

 ii. Ndërtimet duhet t’u përmbahen disa specifikimeve për të mbrojtur pamjen dhe profilin e qytetit:

- Lartësia maksimale e lejuar për ndërtimet në këtë zonë është 5 kate, jo më tepër se 17 m deri në kornizën e çatisë, mbulesës, pasi mund të jetë tarracë, e rrafshët apo e pjerrët;

- Nuk lejohen ndërtime me forma gjeometrike komplekse, duke qenë se janë në kontrast me traditën ndërtimore lokale;

- Nuk lejohet ndërtimi i objekteve me karakter industrial;

- Nuk lejohen mbulimet e ndërtesave me çati me ngjyra të tjera ose me mbulesa të ndryshme nga forma tradicionale, që janë lehtësisht të dallueshme brenda zonës;

- Ngjyrat e përdorura do të jenë në përputhje me ndërtimet tradicionale.

ç) Zona IV (lindore kodrinore)

i. Ndërhyrjet e lejuara brenda kësaj zone janë, si më poshtë vijon:
- Ndërtesat që kanë statusin “monument” brenda kësaj zone u nënshtrohen vetëm ndërhyrjeve konservuese restauruese;

- Lejohet të bëhen ndërtime të reja ose rikonstruksione të ndërtesave ekzistuese sikurse janë pasqyruar në portalin e-planifikimi, planin e detajuar vendor të Bashkisë Berat.

ii. Këto ndërtime do të kenë kufizime në lartësi, vëllim, formë, material dhe ngjyrë:

- Lartësia maksimale e lejuar për ndërtimet në këtë zonë është 3 kate, jo më tepër se 11 m deri në kornizën e çatisë;

- Në kompozimin arkitektonik të ndërtesave duhet të përdoren elemente morfologjike të arkitekturës tradicionale;

- Nuk lejohen ndërtime me forma gjeometrike komplekse, duke qenë se janë në kontrast me traditën ndërtimore lokale;

- Nuk lejohet ndërtimi i objekteve me karakter industrial;

- Ndërtesat e reja me destinacion banim të kenë lartësi 2–3 kate dhe duhet të mbulohen me çati 4-ujëse, sipas tipologjisë tradicionale;

- Nuk lejohen mbulimet e ndërtesave me çati me ngjyra të tjera ose me mbulesa të ndryshme nga forma tradicionale që janë lehtësisht të dallueshme brenda zonës;

- Ndërtesat e radhës së parë në rrugën nacionale, në të dyja anët e saj, duke filluar nga Markata (sipas koordinatave në KRGJSH) e deri në fund të kufirit të zonës mbrojtëse do të kenë karakteristikat e nënzonës III;
- Për ndërtimet në këtë zonë suvatimi i jashtëm është i detyrueshëm;

- Ngjyrat e përdorura do të jenë në përputhje me ndërtimet tradicionale;

- Materialet dhe elementet e disiplinimit të ujërave të shiut të mbulesës apo në bazament të jenë sipas ndërtimeve tradicionale.

Neni 8

Ndërhyrjet e lejuara në monumentet e kulturës

1. Ndërhyrjet në monumentet e kulturës, të cilat ndodhen brenda “Qendrës historike” dhe zonës mbrojtëse përreth saj kanë për qëllim ruajtjen e mbrojtjen e vlerave për të cilën janë shpallur pasuri kulturore. 

2. Në monumentet e kategorisë së parë, kompozimi i vëllimeve, trajtimi arkitektonik i pamjeve të jashtme e të brendshme, si dhe zgjidhja planimetrike dhe funksionale nuk mund të ndryshohet, me përjashtim të vendosjes së nyjes higjieno-sanitare, kur është e domosdoshme dhe nuk cenon vlerat për të cilat është vënë në mbrojtje.

3. Në brendësi të monumenteve të kategorisë së dytë lejohen ndryshime të strukturës kompozicionale dhe përdorimi i teknikave bashkëkohore, pa cenuar formulimin e pamjes së jashtme.

Neni 9

Objektet pa status, pjesë e ansambleve arkitektonike të “Qendrës historike”

Objektet pa status, pjesë e ansambleve arkitektonike të “Qendrës historike”, janë objekte të ndërtuara në vitet ’50–‘90 brenda ansambleve arkitektonike të lagjeve “Mangalem”, “Goricë”, “Kala”, që, me volumet dhe formulimin e tyre arkitekturor, nuk janë në harmoni me unitetin kompozicional të këtyre ansambleve. 
Neni 10

Rrugët dhe sheshet

1. Rrugët dhe sheshet e “Qendrës historike” dhe të zonës mbrojtëse ruhen në formulimin kompozicional si pjesë organike e këtyre zonave.

2. Ndërhyrjet e rikonstruksionit në rrjetin rrugor dhe në sheshe ruajnë detyrimisht materialet e teknikat tradicionale. Drurët dhe gjelbërimi tradicional në këtë zonë ruhen dhe pas degradimit ripërtërihen me të njëjtat lloje. Në zonën mbrojtëse lejohet rikonstruksioni i rrjetit rrugor dhe i shesheve, duke përdorur materiale tradicionale dhe teknika zejtarie pararendëse.

Neni 11

Ndërhyrjet e ndaluara në tërësinë e “Qendrës historike” dhe zonës mbrojtëse të saj

1. Në hapësirën e “Qendrës historike” dhe të zonës mbrojtëse të saj nuk lejohen ndërtimet e reja, që prekin monumentet e kulturës dhe zonat mbrojtëse të tyre.

2. Në zonën mbrojtëse të “Qendrës historike” nuk lejohen ndërtimet me karakter industrial, me përjashtim të punishteve të artizanatit.

3. Në çdo rast, ndërtimet pa leje në këto zona trajtohen në përputhje me ligjin nr. 20/2020, “Për përfundimin e proceseve kalimtare të pronësisë në Republikën e Shqipërisë” dhe vendimin nr. 1040/2020, të Këshillit të Ministrave, “Për përcaktimin e rregullave të zbatimit të kritereve të legalizimit dhe miratimin e modelit të aktit të legalizimit për ndërtimet pa leje”. 

Neni 12

Kriteret e projektimit për ndërhyrjet e lejuara në “Qendrën historike”, monumentet e kulturës dhe zonën mbrojtëse

1. Studimet për vlerësimin e ndërhyrjeve konservuese dhe restauruese në “Qendrën historike” dhe në zonën mbrojtëse të saj, duke përfshirë banesat, fasadat e tyre, muret rrethuese, trotuaret, kalldrëmet tradicionale dhe elemente të tjera urbanistiko-arkitektonike, dhe monumenteve të kulturës kryhen nga DRTK Berat dhe ose/subjekte të licencuara në fushën e restaurimit dhe miratohen nga KKTKM-ja.

2. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.

3. Projektet për mirëmbajtjen, konservimin dhe restaurimin në “Qendrën historike” dhe monumentet e kulturës hartohen në varësi të vlerave historiko-kulturore të objektit apo të monumentit për të cilët janë shpallur pasuri kulturore, si dhe në kriteret për konservim e restaurim, bazuar në kartat ndërkombëtare për restaurim, legjislacionit në fuqi për trashëgiminë kulturore dhe aktet nënligjore në zbatim të tij.

4. Projektet për rikonstruksionin/rindërtimin e objekteve ekzistuese brenda “Qendrës historike” hartohen duke u bazuar në studimet urbanistike dhe arkitektonike:

 a) duke ruajtur karakteristikat tradicionale të ndërtesave të zonës, elementet origjinale të dukshme, të jashtme dhe të brendshme, tipologjinë, trajtimin arkitektonik dhe teknikën tradicionale, bazuar në dokumentacionin e qartë fotografik e grafik;

b) duke respektuar kushtet zhvillimore e vëllimore, trajtimin arkitekturor dhe elementet arkitektonike;

c) duke ruajtur sa më shumë trajtimin origjinal të pamjeve të jashtme, duke respektuar volumin ekzistues, ndërsa brendësia e tyre mund të ndryshojë duke respektuar elemente të veçanta me vlerë për trashëgiminë kulturore.

5. Projektet për ritrajtimet dhe përshtatjet brenda “Qendrës historike” për të rritur vlerat e saj hartohen bazuar në studimet e kryera në pjesë të veçanta dhe në përputhje me kriteret e parashikuara në aktet nënligjore për qytetin e Beratit:

a) duke respektuar karakteristikat tradicionale të zonës, elementet origjinale arkitektonike dhe tipologjitë ndërtimore;

b) duke respektuar kushtin që lartësia e ritrajtimeve dhe përshtatjeve nuk duhet të kalojë lartësinë e tri kateve;

c) duke përcaktuar materialin, madhësinë, ngjyrën e dyerve e të dritareve, si dhe ngjyrën e fasadës së banesës/objektit, në harmoni me peizazhin kulturor të zonës;

ç) duket ruajtur origjinalitetin e ndërtimit të çative të reja, në rastet e mbulesave me çati, në harmoni me peizazhin kulturor të zonës.

6. Projektet për rikonstruksionin e objekteve ekzistuese brenda zonës mbrojtëse të “Qendrës historike” hartohen duke u bazuar në planin e detajuar vendor të Bashkisë Berat apo në studimet urbanistike dhe arkitektonike.

7. Projektet për rikonstruksionin dhe ndërtimet e reja të rrjetit rrugor, shesheve dhe linjave të infrastrukturës mbi- dhe nëntokësore brenda zonës mbrojtëse të “Qendrës historike” hartohen:

a) bazuar në parashikimet e planit të përgjithshëm vendor të Bashkisë Berat;

b) duke mos cenuar vlerat e nëntokës e të objekteve ekzistuese në mbrojtje;

c) duke mos krijuar kontrast me kompozimin urban dhe arkitektonik.

8. Projektet për konservimin, restaurimin, mirëmbajtjen e rikonstruksionin e objekteve ekzistuese dhe rehabilitimin e hapësirave në “Qendrën historike” dhe monumentet e kulturës hartohen nga IKTK-ja, DRTK Berat ose/dhe nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale.
Neni 13

Studimi, projektimi dhe zbatimi i punimeve në “Qendrën historike”, monumentet e kulturës të veçanta dhe zonës mbrojtëse

1. Studimet për rehabilitimin e imazhit të zonës mbrojtëse, vlerësimin e ndërhyrjeve konservuese dhe restauruese në “Qendrën historike” dhe në zonën mbrojtëse të saj, duke përfshirë banesat, fasadat e tyre, muret rrethuese, kalldrëmet tradicionale dhe elemente të tjera urbanistiko-arkitektonike dhe monumenteve të kulturës hartohen nga Instituti Kombëtar i Trashëgimisë Kulturore (IKTK), Drejtoria Rajonale e Trashëgimisë Kulturore (DRTK) Berat ose/dhe nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale dhe miratohen në Këshillin Kombëtar të Trashëgimisë Kulturore Materiale (KKTKM). Zbatimi i punimeve kryhet nga DRTK Berat ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.

2. Projektet për konservimin, restaurimin dhe mirëmbajtjen në “Qendrën historike” dhe monumentet e kulturës hartohen nga IKTK-ja, DRTK Berat ose/dhe nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale. Projektet shqyrtohen e miratohen në KKTKM. Zbatimi i punimeve kryhet nga DRTK Berat ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.

3. Projektet për rikonstruksionet në zonën mbrojtëse hartohen nga IKTK-ja, DRTK Berat ose nga persona të licencuar për këtë kategori projektesh. Projektet shqyrtohen dhe miratohen në KKTKM. Procedura e miratimit vijon sipas legjislacionit për planifikimin dhe zhvillimin e territorit. Zbatimi i punimeve të rikonstruksionit, kryhet nga subjekte të licencuara në këtë kategori. Mbikëqyrja dhe kolaudimi kryhet nga subjekte të licencuara në këtë kategori dhe monitorohet nga DRTK Berat.

4. Projektet për rikonstruksionin dhe ndërtimet e reja të rrjetit rrugor, shesheve dhe linjave të të infrastrukturës mbi dhe nëntokësore në zonën mbrojtëse hartohen nga persona të licencuar sipas legjislacionit në fuqi për planifikimin dhe zhvillimin e territorit. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve të rikonstruksionit, mbikëqyrja dhe kolaudimi kryhen sipas ligjit për planifikimin dhe zhvillimin e territorit. DRTK Berat monitoron procesin e zbatimit të punimeve.

5. Projektet për vendosjen e strukturave të përkohshme, fiksimin e flamujve, vendosjen e materialeve informuese dhe reklamuese në “Qendrën historike” dhe në monumentet e kulturës shqyrtohen nga IKTK-ja, DRTK Berat, dhe miratohen me urdhër të ministrit përgjegjës për trashëgiminë kulturore. Në rastet kur projekti parashikon ndërhyrje në pasuritë kulturore, hartimi bëhet nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen edhe në KKTKM. Procedura më pas vijon me urdhër të ministrit përgjegjës për trashëgiminë kulturore. Mbikëqyrja e punimeve kryhet nga DRTK Berat.

6. Projektet për ndërtimet e reja, shtesat dhe përshtatjet në sheshe të lira në zonën mbrojtëse hartohen nga subjekte të licencuara për këtë kategori projektesh, sipas ligjit të planifikimit dhe të zhvillimit të territorit. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve, mbikëqyrja dhe kolaudimi kryhet nga subjekte të licencuara sipas ligjit për planifikimin dhe zhvillimin e territorit. DRTK Berat monitoron procesin e zbatimit të punimeve.
7. Subjektet e parashikuara në nenet 12 e 13, të këtij vendimi, kanë detyrimin për respektimin e të gjitha procedurave të parashikuara në legjislacionin në fuqi për zhvillimin e planifikimin e territorit dhe aktet nënligjore në zbatim të tij. 

Neni 14

Vendosja e tabelave prezantuese dhe e paneleve shpjeguese

1. Në “Qendrën historike” lejohet vendosja e tabelave prezantuese dhe e paneleve shpjeguese për monumente të veçanta, rrënoja apo hapësira me potencial arkeologjik, pas shqyrtimit e miratimit nga KKTKM-ja. Njëra nga gjuhët e përdorura duhet të jetë detyrimisht shqip.
2. Në asnjë rast, tabelat prezantuese dhe panelet shpjeguese nuk duhet të dëmtojnë apo të konkurrojnë monumentet, dëshmitë dhe gjetjet arkeologjike.

3. Vendosja e tabelave të sinjalistikës rrugore/turistike pranë monumenteve dhe zonave mbrojtëse rreth tyre, dëshmive dhe gjetjet arkeologjike bëhet nën mbikëqyrjen e DRTK Berat, pas lajmërimit zyrtar nga Bashkia Berat.

4. Është e ndaluar vendosja e posterave apo e mjeteve të tjera reklamuese, si dhe dëmtimet e tjera (vizatimi, shkrimi mbi strukturat e paluajtshme) të monumenteve dhe rrënojave arkeologjike.

Neni 15

Lëvizja e automjeteve

Brenda “Qendrës historike”, në rrugët e ngushta, kalldrëme apo në monumente të rëndësishme etj. ndalohet kalimi i mjeteve të rënda mbi 4 tonë, përveç rasteve të emergjencës, si dhe në rastin e forcave madhore. Në Urën e Goricës ndalohet kategorikisht kalimi i automjeteve. DRTK Berat, në bashkëpunim me Bashkinë Berat, hartojnë dhe përcaktojnë planin për mënyrat e lëvizjes e të parkimit të automjeteve në hyrje të “Qendrës historike”. Zona pajiset me sinjalistikën përkatëse, kryesisht vertikale, sipas Kodit Rrugor në fuqi.

Neni 16

Masat për mbrojtjen e monumenteve të kulturës nga zjarri

1. Çdo objekt, monument kulture, në pronësi private ose shtetërore, brenda “Qendrës historike” të qytetit-muze të Beratit apo jashtë saj, duhet të jetë i pajisur me fikës portativë konform dispozitave ligjore në fuqi për mbrojtje dhe shpëtim nga zjarri. Çdo objekt ka një plan evakuimi në rast fatkeqësie.

2. Bashkia Berat, si organ i njësisë së vetëqeverisjes vendore, administratore e qytetit, duhet të krijojë kushte për vënien në funksionim të rrjetit të hidrantëve brenda “Qendrës historike”.

3. Studime për evidentimin dhe menaxhimin e riskut në “Qendrën historike” të qytetit të Beratit hartohen nga strukturat e emergjencave civile pranë Bashkisë Berat dhe, pasi marrin miratimin nga strukturat e emergjencave civile të prefektit të Qarkut Berat, në bashkëpunim me Institutin Kombëtar të Trashëgimisë Kulturore dhe Drejtorinë Rajonale të Trashëgimisë Kulturore Berat dhe miratohen në Këshillin Kombëtar të Trashëgimisë Kulturore Materiale.

Neni 17

Dispozitat e fundit

1. Shtesat dhe ndryshimet në këtë plan bëhen me propozimin e ministrit përgjegjës për trashëgiminë kulturore dhe miratohen nga Këshilli i Ministrave.

2. Këtij plani i bashkëngjitet harta e zonifikimit dhe koordinatat e “Qendrës historike” dhe të zonës mbrojtëse të qytetit të Beratit.

